વિચાર કરવાની સ્વતંત્રતાના ફળ સ્વરૂપે મનુષ્ય પોતા વિશે, જગત વિશે કે જીવનના સત્ય વિશે કોઈને કોઈ માન્યતા ધરાવતો હોય છે અને આ માન્યતા મુજબ જ તે વ્યક્તિ જીવન જીવવા પ્રેરાતો હોય છે. વ્યક્તિ હંમેશા પોતાના અનુભવની માપપટ્ટીથી સત્યને માપવા પ્રયત્ન કરતો હોય છે. જેમ કે આપણને અનુભવમાં આવતું આ જગત શું છે? શું આ જગત સત્ય છે? કેવી રીતે હોઈ શકે? આ એક વ્યવહારિક વ્યક્તિનો દ્રષ્ટિકોણ છે. તેની દલીલ એવી છે કે વ્યવહાર યોગ્યત્વાત સત્યમ્.. વ્યવહાર કરી શકાતો હોવાથી જગત સત્ય છે.